ენ ვოიჩიცკი

ენ ვოიჩიცკი (ინგლ. Anne Wojcicki; დ. 28 ივლისი, 1973) — ამერიკელი ანტრეპრენერი, კომპანია 23andMe-ს თანადამფუძნებელი და აღმასრულებელი დირექტორი.

2020 წელს, „Forbes“-ის სიაში „მსოფლიოს 100 ყველაზე გავლენიანი ქალი“ 93-ე ადგილი დაიკავა.

 ადრეული ცხოვრება 
ვოიჩიცკი დაიბადა პალო ალტოში, კალიფორნიაში. ჰყავს ორი და: სიუზან ვოიჩიცკი — YouTube-ის აღმასრულებელი დირექტორი, და ჯანეტ ვოიჩიცკი — ანთროპოლოგი და ეპიდემიოლოგი. დედა — ესთერ ვოიჩიცკი, ებრაული წარმოშობის პედაგოგი და მამა — პოლონეთში დაბადებული სტენლი ვოიჩიცკი, სტენფორდის უნივერსიტეტის ფიზიკის პროფესორი.

 განათლება 
ვოიჩიცკი სწავლობდა Gunn High School-ში, პალო ალტოში, კალიფორნიაში, სადაც გამოსცემდა სკოლის გაზეთს, მან სპორტული სტატიებისთვის მოიპოვა სტიპენდია. 1996 წელს მიიღო იელის უნივერსიტეტის მეცნიერების ბაკალავრის ხარისხი ბიოლოგიაში. ჯანმრთელობის ეროვნულ ინსტიტუტსა და კალიფორნიის უნივერსიტეტში ხელმძღვანელობდა კვლევას მოლეკულურ ბიოლოგიაში.

 კარიერა 
უმაღლესი სასწავლებლის დამთავრების შემდეგ, მან მუშაობა დაიწყო ჯანდაცვის კონსულტანტად საინვესტიციო ფონდ Passport Capital-სა და Investor AB-ში. 4 წლის განმავლობაში იყო საინვესტიციო ანალიტიკოსი ჯანდაცვის სფეროში, განსაკუთრებით ამახვილებდა ყურადღებას ბიოტექნოლოგიურ კომპანიებზე. ჯანდაცვის სფეროს მიმართ უოლ-სტრიტის კულტურითა და განწყობით გულგატეხილმა ენიმ, გადაიფიქრა MCAT გამოცდის ჩაბარება და სამედიცინო სკოლაში ჩარიცხვა, და კვლევებზე კონცენტრირდა.

ვოიჩიცკი ფართოდ ცნობილია, როგორც კერძო კომპანია 23andMe-ს თანადამფუძნებელი და აღმასრულებელი დირექტორი. კომპანია მიმართულია დნმ ტესტირებაზე, იგი შესაძლებლობას აძლევს მომხმარებელს გაიგოს თავისი წარმომავლობა და მიიღოს ინფორმაცია ჯანმრთელობის შესაძლო გაუარესების შესახებ. კომპანია დაფუძნდა დიდი მიზნით — ბევრი ადამიანისთვის გადაეჭრა თავიანთ გენეტიკურ ინფორმაციაზე წვდომის პრობლემა, რამაც შეიძლება ხელი შეუწყოს დაავადებათა მკურნალობას. ენი დიდად დაინტერესებულია, რომ დნმ ტესტირებით მოხდეს რევოლუცია ჯანდაცვაში, რომლის შედეგად პოტენციური გენეტიკური დაავადებების პროგნოზი შესაძლებელი გახდება.

2015 წლიდან აშშ-ს საკვებისა და წამლების ადმინისტრაციის მიერ მოწონებას იმსახურებს 23andMe-ს ჯანმრთელობის ტესტები — კისტური ფიბროზის, ნამგლისებრუჯრედოვანი ანემიის; სიმსივნის, ალცჰაიმერის დაავადების, პარკინსონის დაავადების, ცელიაკიის დაავადების გარკვეული ნაწილის.

 პირადი ცხოვრება 
2004 წელს სერგეი ბრინთან ერთად დააფუძნა The Brin Wojcicki ფონდი განათლების, მეცნიერების, სოციალური სერვისების და სხვადასხვა სფეროს დასახმარებლად. 2007 წლის მაისში იქორწინეს. მათ დიდი შემოწირულობა გაიღეს The Michael J. Fox Foundation-თვის და 2009 წელს მილიონი აშშ დოლარით დაეხმარნენ Hebrew Immigrant Aid Society-ს.

წყვილი ერთმანეთს 2013 წელს დაშორდა და 2015-ში განქორწინდნენ. ისინი კვლავ ერთად განაგრძობენ The Brin Wojcicki ფონდის მართვას.

ვოიჩიცკის ბაბუა, ფრანციშეკ ვოიჩიცკი იყო პოლიტიკოსი, People's Party-სა and Polish People's Party-ის წევრი. მისი ბებია, იანინა ვოიჩიცკა ჰოსკინსი, იყო კონგრესის ბიბლიოთეკის პოლონელ-ამერიკელი ბიბლიოთეკარი და ამერიკაში პოლონური მასალის უდიდესი კოლექციის შეგროვებაზე პასუხისმგებელი პირი.

 სქოლიო 

კატეგორია:ამერიკელი ქველმოქმედები
კატეგორია:დაბადებული 1973
კატეგორია:ცოცხალი ადამიანები